L'Escola d'Administració Pública de Catalunya va ser fundada el 1912 per Enric Prat de la Riba, primer president de la Mancomunitat de Catalunya, i va esdevenir la segona institució de capacitació de personal públic més antiga d'Europa.
Després de la guerra civil, al 1939, va ser clausurada.
Coincidint amb la recuperació de l'autogovern, la restauració de l'Escola, l'any 1979, va tenir com a missió combinar el millor dels seus valors fundacionals amb la necessària modernització d'una Generalitat tot just recuperada.
El 2012 va celebrar el centenari de la seva fundació i el 2019 s'han commemorat 40 anys del seu restabliment en democràcia.
Una exposició commemorativa i dues conferències han format part de l'acte, presidit per Quim Torra i Pla, president de la Generalitat, i que també ha comptat amb la presència de Jordi Puigneró, conseller de Polítiques Digitals i Administració Pública, i de Xavier Gatius, secretari general del mateix departament i director en funcions de l'EAPC.
La primera conferència ha anat a càrrec de l'escriptor i poeta Carles Duarte, amb el títol "L'Administració com a exponent d'un país: la represa d'un projecte modernitzador".
Duarte té una llarga vinculació amb l'EAPC, on va treballar en recerca en l'àmbit del llenguatge administratiu.
Va ser el fundador i el primer director de la Revista de Llengua i Dret, editada per l'Escola.
En una segona intervenció, que ha portat el títol "Preparant-nos per al futur", la matemàtica i doctora en informàtica Carme Torras ha fet una mirada cap al futur i ha abordat la irrupció de les noves tecnologies a les administracions públiques i a la societat.
Durant la jornada, es va inaugurar l'exposició commemorativa dels 40 anys que encara es troba situada al vestíbul de l'edifici de l'EAPC.
La mostra, que porta com a títol "El restabliment de l'Escola d'Administració Pública de Catalunya: 40 anys fent camí" ofereix un recorregut pels que han estat els eixos, els objectius i els valors de la institució en els darrers 40 anys.
Tot i no tenir una estructura cronològica, l'exposició reflecteix l'evolució de l'Escola en aquestes quatre dècades.
En aquest viatge per la història de l'EAPC destaquen, entre altres coses, les diferents seus de l'Escola, l'atorgament de la Creu de Sant Jordi, la difusió del coneixement amb la creació de les revistes Autonomies – Revista Catalana de Dret Públic i Revista de Llengua i Dret, el paper de l'Escola en la gestió de processos selectius, la generació de coneixement, l'aposta per la modernització de les metodologies docents basades en l'aprenentatge, la presència internacional i l'impuls de la formació de tercer cicle, així com la importància de les persones per fer de l'Escola una institució acadèmica de prestigi i transversal al servei de les Administració públiques catalanes i del seu personal, en definitiva.
Amb el restabliment de l'Escola es van voler recuperar i combinar el millor dels seus valors fundacionals amb la necessària modernització d'una Generalitat tot just recuperada.
També s'enumeren els principals eixos sobre els quals ha pivotat l'activitat d'aquests 40 anys (formació contínua i del personal directiu, recerca i innovació, generació i difusió del coneixement, projecció internacional i presència al territori).
Al llarg d'aquesta mostra, es destaca la importància que va tenir l'Escola en la tasca de refer el teixit institucional i la configuració d'un model de servei públic integrat per persones capacitades per a la gestió d'una Administració àgil, eficaç i moderna.
La generació de coneixement ha estat també eix vertebrador de l'Escola que, amb la voluntat d'esdevenir un laboratori d'idees, ha potenciat, tant les publicacions, com a la recerca i la formació pròpia, com ara el Mestratge en Funció Directiva creat l'any 2005.
L'aprovació de la Llei 4/1987, reguladora de l'Escola, va contribuir de manera molt important a la seva vertebració institucional, i va permetre el desenvolupament de les principals línies d'actuació de l'Escola com són la formació centrada en el desenvolupament professional dels empleat públics, la formació dels alts càrrecs, l'impuls de la recerca en matèria d'Administració pública, la col·laboració amb les Universitats i les col·laboracions internacionals, entre d'altres.
Es destaca també en diferents imatges, la tasca de recuperació del català a les administracions públiques i la formació de personal directiu en una etapa decisiva per al futur autogovern.
Així mateix, també es recull la difusió del coneixement amb la creació de les revistes Autonomies – Revista Catalana de Dret Públic i Revista de Llengua i Dret a la dècada dels 80.
L'atorgament de la Creu de Sant Jordi va suposar el reconeixement de la institució i la presentació al Parlament de l'Avantprojecte de Llei de l'Escola de Govern i Administració Pública, una mirada cap al futur de l'Escola.
Així mateix, l'aposta per la modernització de les metodologies docents i la incorporació de l'Escola en les xarxes socials marcaven el camí cap al nou model d'Escola.
Les imatges destaquen la importància de les persones en aquest camí per a fer de l'Escola una institució acadèmica de prestigi i transversal al servei del personal de les Administracions públiques catalanes.